Messiaanse Gemeentes In Israel Groei Steeds: ‘Aantal Gelowiges Het Verdubbel Of Verdriedubbel’ - Joy! Digital
Messiaanse Gemeentes In Israel Groei Steeds: ‘Aantal Gelowiges Het Verdubbel Of Verdriedubbel’
Die aantal Messiaanse Jode in Israel het die afgelope twintig jaar aansienlik toegeneem, berig die Caspari-sentrum in Jerusalem. Hulle doen al meer as twee jaar lank navorsing om ’n idee te kry van die grootte van die groep Messiaanse Jode.
Die voorlopige resultate van die ondersoek is deur direkteur Alex Goldberg op die webtuiste van die organisasie gedeel. Hy noem dat die aantal gemeentes in Israel waar Jesus as die Messias erken word, oor die afgelope twintig jaar verdriedubbel het.
Dit beteken dat daar twee tot drie keer soveel mense in die land is wat in die Messias glo. Goldberg het wel gesê dat dit nog net ’n skatting is omdat die ondersoek nog nie afgehandel is nie.
Wat wel seker is, is dat daar in 1999 ongeveer 5 000 Messiaanse Jode in Israel was. Hul getalle word nou geskat op tussen 10 000 en 15 000, hoewel die finale ondersoekverslag uiteindelik ’n definitiewe antwoord sal bied.
Die oorsake van die groei kom nie net voor by mense wat tot geloof kom nie. Die groei van Messiaanse families en immigrasie uit ander lande word ook as oorsake gesien.